F'demokrazija Alla ħares ma jkunx hemm oppożizzjoni. F'demokrazija l-Oppożizzjoni għandha rwol importanti ħafna għax dejjem iżżomm lill-Partit fil-Gvern fuq ponot subgħajh. Iżda l-Oppożizzjoni mhux qiegħda hemm biex tfixkel kull deċiżjonili jieħu l-Gvern. Jidher ċar li l-Oppożizzjoni li hemm illum għandha għan wieħed; mhux dak li taqdi dmirha skont il-Kostituzzjoni u toffri oppożizzjoni fl-ispirtu veru tagħha, iżda li ma kull deċiżjoni li jieħu l-Gvern jinħoloq ingropp. Dan rajnieh f'sensiela ta' deċiżjonijiet bħalma hija l-enerġija, l-investiment b'ċittadinanza, l-iskema ta' residenza għall-barranin u oqsma oħra. Meta l-Partit Laburista kien fl-Oppożizzjoni dejjem offra l-oppożizzjoni tiegħu f'forma ta' kritika, u mill-Parlament Malti biss. Kieku l-Partit Laburista fl-Oppożizzjoni talab inkjesta għal kull deċiżjoni indiċenti li ttieħdet dakinhar, kien ikollna leġiżltura okkupata bl-ammont kbir ta' inkjesti li setgħu ntalbu. Fost ħafna oħrajn, jekk kien hemm lok ta' inkjesta, din setgħet intalbet meta ngħatat żieda minn wara dahar il-poplu fl-onorarja tal-Kabinett. Il-prudenza ddettat li kellu jkun l-Awditur Ġenerali fil-kors tad-dmirijiet tiegħu li jara li l-affarijiet saru sewwa. Hekk ġara u ħareġ kundanna. Li l-Oppożizzjoni tiġbed l-attenzjoni tal-Gvern fejn jidhrilha li l-affarijiet ma sarux sewwa jew setgħu saru aħjar hija xi ħaġa tajba. Kull meta ġara hekk, il-Gvern dejjem sema' u rranġa fejn kien hemm bżonn. Attitudni li llum il-ġurnata tikkontrasta sewwa ma kif kienu jsiru l-affarijiet qabel. Żewġ eżempji klassiċi kienu l-kontijiet tad-dawl u l-ilma u l-proġett ta' Bieb il-Belt. Fl-ewwel każ tibqa' tidwi d-dikjarazzjoni tal-Prim Ministru ta' dak iż-żmien, li kien ser jivvota bil-qalb għal dawn il-kontijiet, u dan minkejja kull twiddiba li saret mill-Partit Laburista fl-Oppożizzjoni. Fit-tieni każ il-Gvern baqa' jirrombla minn fuq kulħadd, minkejja li kien jidher ċar li s-soċjetà ċivili mhux biss ma kinitx ikkonsultata iżda kienet kontra l-proġett. Illum l-Oppożizzjoni moħħha f'ħaġa waħda biss, li kemm jista' jkun tħarbat kull proġett importanti li għandu l-Gvern. Dan tagħmlu b'kull mezz possibbli, sal-punt li anke lesta tonxor il-ħwejjeġ tagħna lkoll, anke jekk indaf, fil-pubbliku quddiem il-barranin. Din mhix oppożizzjoni iżda ostruzzjoni. Legalment ma hemm xejn ħażin, iżda politikament tirrifletti kemm l-Oppożizzjoni mhux baqet, iżda żiedet fin-negattività tagħha sal-punt li anke tagħmel żbalji banali u tad-daħk bħalma kien il-każ taż-żewġ Korej. Is-suppervja tal-Oppożizzjoni tant hija ċara li lanqas f'dan il-każ ma indenjat titlob apoloġija. Il-problema li għandha l-Oppożizzjoni hija waħda interna li qed ikollha konsegwenzi ħżiena fuq il-pajjiż. Grupp żgħir, iżda l-aktar wieħed b'saħħtu, fi ħdan il-Partit Nazzjonalista qiegħed jiddetermina t-tfassil politiku ta' dan il-partit b'riflessjoni ħażina anke fuq l-elementi tajbin li hemm fi ħdanu. Jista' jkun li mal-għeruq u l-akkaniti tal-partit din ix-xorta ta' oppożizzjoni qiegħda tinżel għasel. Iżda għal min għandu rasu fuq għonqu, din ix-xorta ta' attitudni negattiva qed tkompli tbiegħed lil dawn in-nies minn dan il-partit . F'dan is-sens, jaqbel għall-Partit Laburista li l-partit fl-oppożizzjoni jibqa' għaddej b'dan l-istil ta' politika. Iżda aħna naraw x'jaqbel għall-pajjiż u mhux għall-partit. Ma jaqbilx għall-pajjjiż li tkompli ssirilna ħsara mal-barranin u fl-Ewropa. Xi ftit mit-tajn li kontinwament jitfgħu, anke jekk ikun inġustifikat, jeħel dejjem magħna. Fil-fehma tagħna hija mervalija li, minkejja dawn l-ostakli kollha, l-ekonomija tinsab fl-isbaħ staġun tagħha, aħseb u ara kieku l-Oppożizzjoni tat mertu fejn kellu jingħata lill-Gvern fis-suċċessi li qegħdin jinkisbu. Hija ħasra, għax f'ħafna mis-suċċessi li qed jinkisbu, l-Oppożizzjoni kellha opportunità li tkun parti minnhom. Minflok, għażlet it-triq tal-gdiedem, qrid u tfixkil. Aħna naħsbu li dan kollu ġej mill-fatt li grupp żgħir iżda b'saħħtu fi ħdan il-Partit Nazzjonalista għadu ma fehemx li l-aħħar elezzjoni mhux biss intilfet, iżda intilfet tort tagħhom. Intilfet preċiżament minħabba l-attitudni li għadhom għaddejjin biha llum. Dawn huma dawk li għadhom ma ħarġux mil-luttu politiku tat-telfa elettorali u għax, malajr kemm jista' jkun, iridu jerġgħu jkunu fil-poter, li hija ħaġa differenti minn li tkun fil-Gvern. Min-naħa l-oħra, il-partit fil-Gvern irid jibqa' għaddej qisu qatt ma kien xejn. Jisma' fejn għandu jisma' u jirranġa fejn għandu jirranġa. Joqgħod attent li l-affarijiet isiru sewwa mill-bidu biex kemm jista' jkun kritika ma jkunx hemm, għalkemm żbalji naturali jibqgħu jsiru dejjem. Wieħed ma jistax ma jinnutax b'liema kalma u serenità jaċċetta kull xorta ta' kritika l-Prim Ministru. Il-mod ta' kif ma jeskalax l-affarijiet kif jixtiequ li jiġri wħud fil-Partit Nazzjonalista u l-mod kif jitfa' l-ilma fuq in-nar. Din hija t-triq li rridu nkomplu għaddejjin biha. Ma rridux nidħlu fi stat ta' assedju, għax meta f'assedju tagħlaq il-bibien u t-twieqi jfisser li qiegħed tingħalaq ġewwa. Din ġrat fl-imgħoddi u swiet ta' ħsara. U lil Simon inħalluh jibqa' sejjer hekk: isejjaħ għal inkjesta wara l-oħra. B'xi ħaġa jrid jedha! Nippruvaw infehmuh, iżda ma jridx jaf. Qed jaħseb li qiegħed isir aktar popolari billi joffri reżistenza u oppożizzjoni għal kull ħaġa u għalxejn. Jekk jibqa' sejjer hekk, fl-Istorja tal-politika Maltija mhux biss ser jinżel biss bħala Kap tal-Oppożizzjoni tranżitorju, iżda bħala Mr Inkjesti.